जयनगर/रक्सौल : पूरा नेपालमे चीधक प्रभाव धीरे-धीये बढ़ि रहल अछि। शिक्षा, संस्कृति साझा केलाक बाद चीन नेपाली मीडियामे अप्पन जड़ जमाबय चाहैत अछि। यैह कारण अछि जे चाइना-नेपाल मीडिया फोरम बना कऽ कतेको ठाम कार्यक्रम कएल गेल अछि। चीनक कोशिश अछि जे चाइना-नेपाल मीडिया फोरमक गठन सभ जिलामे कएल जाए। दोसर दिस नेपालक मिथिला क्षेत्र चीनकेँ कहियो नहि स्वीकार करैत अछि आ यैह कारण अछि जे मिथिलाक प्रमुख जिला पर्सा मुख्यालय वीरगंजक पत्रकार नेपाल-भारत मीडिया फोरम केर गठन केलक अछि, जेकर पहिल बैसार बीतल रविकेँ वीरगंजमे भेल जाहिमे भारतक सीमाई शहर रक्सौलक पत्रकारकेँ आमंत्रित कएल गेल। बैसारमे नेपाल-भारत मीडिया फोरम केर अध्यक्ष लगाइत सभ पदाधिकारीक चुनाव कएल गेल। नवनिर्वाचित अध्यक्ष राम राय माइनी कहलनि जे चीनक मंशा मिथिलामे नहि चलत। मिथिलामे चाइना-नेपाल केर गठन नहि होएत। मधेश आ मिथिलाक 29 टा जिलामे भारत-नेपाल मीडिया फोरम काज करत। नेपाल मिथिला आ मधेश क्षेत्रमे चाइनीज फोरमकेँ रोकबा लेल काज शुरु भऽ गेल अछि! 